钦定古今图书集成/历象汇编/乾象典/第081卷 > 《听雨赋》陈造
## 钦定古今图书集成/历象汇编/乾象典/第081卷 > 《听雨赋》陈造

步前楹，瞻列星，问雨而愍晴云。河斜澹淡明。悲唶于
邑，退坐风棂。忧而倦，倦而寐，寐而惊。进新凉，响微零。
下檐隙，喧中庭。策策而丁丁，琅琅而玲玲。非琴非筑，
金撞而玉琤。俄焉建之瓴，盆之倾，悬麻澍绳。杂流泉
之汹骇，乱甲马之豗轰。喜跃蹶起，呼儿晤听。时也燥
枯惔焚，自夏而秋，东骛西驰。哀祈乞灵，款龙湫，叩神
扃，奠斯币而刑牲者，盖无虚日。今始聆乎此声，苗悴
悴而将槁，怅此愿之莫凭。脱如愿也，槁者已矣，悴者
庶其复荣。今兹之雨，虽云后而尚及事。坐想夫南枧
北酉，远陇近平；在谷满谷，在坑满坑。自今以始，畎浍之浅深，溪涧之纵横，淙潢兮万斛之倾输，镜澈兮千
顷之泓渟。映凉叶之朝翻，𣹢嫩畦之夜青。苞者攒槊，
秀者森芒兮，莫不引稚而抽萌。憔戚叹咤者，生意之
顿回；奔骛跼踳者，舞踊而经营。洗襁子之昔忧，欻春
台之共登。且得以杀吾颜之骍赪，息劳虑之怦怦。盖
去国积年者，系梦于乡枌；枵腹弥日者，动啜于藜羹。
一旦陞堂皇，挹父兄，尝稻粱，饫侯鲭。冀幸祷祠而不
获者，不啻酬之。讵！此乐之易名。而况匪辅胡车，匪根
曷茎。凡吏之安否，视戚休于下。究其理，民则重而吏
轻。今者里咏涂歌，《含𫗦击壤》之馀，尚不释然也，夫岂
其情。烛既跋，仆屡更。我瓶斯卧，尔歌载赓。呃邻鸡之
既鸣。